פיטר ביינרט

פיטר אלכסנדר ביינרט (באנגלית: Peter Alexander Beinart; נולד ב-28 בפברואר 1971) הוא עיתונאי, סופר ומרצה יהודי אמריקאי.

 ביוגרפיה 
ממוזער|פיטר ביינרט, אוקטובר 2014
ביינרט נולד בקיימברידג' (מסצ'וסטס) לג'וליאן ביינרט, שהיה בעבר פרופסור לארכיטקטוריה במכון הטכנולוגי של מסצ'וסטס (MIT), ולדורין (לבית פינאר), סוכנת נדל"ן, ובעבר מנהלת סדרת סרטי הקולנוע של אוניברסיטת הרווארד, בבית הספר לממשל ע"ש ג'ון קנדי. הוריו היגרו לארצות הברית מדרום אפריקה, הורי אביו היו מליטא. אבי אמו היה מרוסיה, ואם אמו ממצרים. אביו החורג הוא מבקר התיאטרון והמחזאי רוברט ברוסטין.

למד בבית הספר "ניקולאס" בקיימברידג'. קיבל תואר ראשון בהיסטוריה ובמדע המדינה מאוניברסיטת ייל, שם היה גם חבר "האיחוד הפוליטי ייל". הוא קיבל תואר שני ביחסים בינלאומיים מאוניברסיטת אוקספורד שבאנגליה.

 קריירה 
בשנת 1995 החל לעבוד כעורך במגזין "ניו ריפבליק". בשנת 1999, כשהוא בן 28, מונה לעורך הראשי ושימש בתפקיד זה עד שנת 2006. בין השנים 2007 ל-2009 היה עמית בכיר במועצה ליחסים בינלאומיים (Council on Foreign Relations). מ-2010 משמש כמרצה לתקשורת ומדעי המדינה באוניברסיטה העירונית של ניו יורק. מאמריו הופיעו ב"טיים מגזין", ב"ניו יורק טיימס", בבלוג הפוליטי "The Daily Beast" וב-The New York Review of Books.

בשנים 2014–2016 היה בעל טור בעיתון "הארץ". בשנים 2017–2020 היה בעל טור בעיתון היהודי-אמריקני "הפורוורד". בשנת 2020 מונה לעורך המגזין היהודי הוותיק "Jewish Currents".

 דעותיו 
ביינרט מזוהה עם האגף הליברלי ביהדות ארצות הברית, וידוע בביקורתו על מדיניות ההתנחלויות ועל מדיניות ממשלת נתניהו. הוא גם מבקר את הסיוע האמריקאי לישראל שניתן, לדבריו, ללא תנאי.

באוגוסט 2018, כשבא עם משפחתו לטיול בת מצווה בישראל, הוא עוכב ותושאל בכניסה לנתב"ג לגבי עמדותיו הפוליטיות, פעילותו בארגוני שמאל, והשתתפותו בהפגנות. לאחר שפרסם זאת במגזין היהודי-אמריקני "פורוורד", נמסר מלשכת ראש הממשלה נתניהו ש"מדובר בטעות מנהלית". גם השב"כ התנצל, אך בהמשך נחשף כי השב"כ מנהל רישום ומעקב אחרי משתתפים בכינוסים של השמאל. ביינרט עצמו כינה את ההתנצלות "חלולה", אמר שנתניהו "חצי התנצל", והוסיף: "אקבל את ההתנצלות, כשהוא יתנצל בפני כל הפלסטינים והפלסטינים-אמריקנים שכל יום סובלים מצבים גרועים יותר".

בשנת 2020 כתב מאמר בניו יורק טיימס שכותרתו "אני כבר לא מאמין במדינה יהודית", ובו התנגד לקיומה של מדינה יהודית, חזר בו מתמיכתו בפתרון שתי המדינות וביקש לקדם את פתרון המדינה האחת. הוא טוען שמטרת הציונות למצוא בית לעם היהודי ולא מדינת לאום. שהפחד מהפיכה למיעוט לא צריך להצדיק אפליה או שליטה על עם אחר, מאחר שהיהודים הצליחו לחיות בהצלחה גם כמיעוט לאורך ההיסטוריה. לטענתו הזהות היהודית לא צריכה להתבסס על רוב דמוגרפי, אלא על ערכים, תרבות, קהילה, וחיים שוויוניים לצד הפלסטינים.

בשנת 2025 יצא לאור ספרו "Being Jewish After the Destruction of Gaza: A Reckoning" שבו הוא תוקף את התמיכה האוטומטית של יהדות ארצות הברית במדינת ישראל, לאור ההרס שישראל מבצעת בעזה, ומפרט את חזונו לגבי מדינה אחת לשני העמים.

בשנת 2025 חתם על מכתב פתוח למזכ"ל האו"ם מטעם "Jews Demand Action", עליו חתמו 450 יהודים בעלי פרופיל ציבורי גבוה, הקוראים להטיל סנקציות על ישראל בטענה שפעולותיה עולות לכדי רצח עם.

 חיים אישיים 
בשנת 2003 נישא לעורכת הדין דיאנה (רובין) הרטסטיין. הם גרים עם שני ילדיהם בניו יורק, והילדים לומדים בבית ספר יהודי. ביינרט שומר כשרות ומבקר בבית הכנסת.

ספריו
Peter Beinart, The Good Fight: Why Liberals--and Only Liberals--Can Win the War on Terror and Make America Great Again, HarperCollins, May 2006, 
Peter Beinart, The Icarus Syndrome: A History of American Hubris, HarperCollins, June 1, 2010, 

 קישורים חיצוניים 




 מאמריו של ביינרט, באתר דה דיילי בסט








הערות שוליים

קטגוריה:אמריקאים ילידי מסצ'וסטס
קטגוריה:קיימברידג' (מסצ'וסטס): אישים
קטגוריה:סגל הארץ
קטגוריה:עיתונאים יהודים אמריקאים
קטגוריה:סופרים יהודים אמריקאים
קטגוריה:בוגרי אוניברסיטת ייל
קטגוריה:בוגרי אוניברסיטת אוקספורד
קטגוריה:אנטי-ציונים יהודים
קטגוריה:אמריקאים שנולדו ב-1971